Diklofenak

Diklofenak, dijual di bawah jenama seperti Voltaren, merupakan sejenis ubat antiradang bukan steroid (NSAID) yang digunakan untuk merawat sakit dan penyakit radang seperti gout. Ia diambil sama ada melalui mulut, melalui rektum dalam bentuk supositori, melalui suntikan, atau melalui sapuan pada kulit. Penambahbaikan dari segi pengurangan kesakitan berlangsung selama lapan jam. Ia juga boleh didapati dalam kombinasi dengan misoprostol untuk mengurangkan masalah sakit perut.

Antara kesan sampingan yang biasa apabila mengambil diklofenak termasuklah sakit perut, pendarahan gastrousus, loya, pening, sakit kepala dan pembengkakan. Kesan sampingan yang serius mungkin termasuk penyakit jantung, strok, masalah buah pinggang dan ulser perut. Penggunaan ubat ini tidak disyorkan sewaktu trimester ketiga kehamilan. Ia berkemungkinan selamat digunakan semasa dalam tempoh menyusu. Ia dipercayai berfungsi dengan mengurangkan pengeluaran prostaglandin. Ia menyekat kedua-dua siklooksigenase-1 (COX-1) dan siklooksigenase-2 (COX-2).

Diklofenak telah dipatenkan pada tahun 1965 oleh Ciba-Geigy; ia mula digunakan dalam perubatan di Amerika Syarikat pada tahun 1988. Ia boleh didapati sebagai ubat generik. Kos borong di negara membangun secara umumnya adalah kurang daripada AS$2 sebulan pada tahun 2015. Di Amerika Syarikat kos borong bagi ubat ini lazimnya kurang daripada AS$9 pada 2018. Pada tahun 2017, ia merupakan ubat ke-94 yang paling biasa dipreskribkan di Amerika Syarikat, dengan lebih daripada lapan juta preskripsi. Ia boleh didapati dalam bentuk garam natrium dan garam kalium.

 Rujukan 

Kategori:Asid asetik
Kategori:Anilin
Kategori:Kloroarena
Kategori:Dermatoksin
Kategori:Haleon
Kategori:Hepatotoksin
Kategori:Nefrotoksin
Kategori:Ubat antiradang bukan steroid
Kategori:Ubat dibangunkan oleh Novartis
Kategori:Ubat dibangunkan oleh Pfizer